b'\n_START_ARTICLE_\nPanu Raipia\n_START_SECTION_\nOhjaajana ja n\xc3\xa4yttelij\xc3\xa4n\xc3\xa4\n_START_PARAGRAPH_\nRaipian ohjaust\xc3\xb6it\xc3\xa4 ovat muun muassa komedia Kvartetti Tampereen Komediateatteriin, suurmusikaalit The Sound of music ja  Annie Tampere-taloon, draama Kultalampi Tampereen Komediateatteriin, j\xc3\xa4nnityskomedia 39 askelta Riihim\xc3\xa4en Teatteriin sek\xc3\xa4 farssi Linjat kuumina Sein\xc3\xa4joen Kaupunginteatteriin. Kev\xc3\xa4\xc3\xa4ll\xc3\xa4 2019 Panu Raipia ohjaa Turun Kaupunginteatterissa ensi-iltaan dekkarikomedian Komisario Palmun erehdys._NEWLINE_H\xc3\xa4nen n\xc3\xa4yttelij\xc3\xa4roolejaan ovat muun muassa Jake Quinn (Kivi\xc3\xa4 taskussa), Pierre Brochant (Se parhaiten nauraa), Leevi Backman (Juoruja), N\xc3\xa4yttelij\xc3\xa4 (Mustapukuinen nainen) sek\xc3\xa4 Risto (Vaimoni on toista maata). Lis\xc3\xa4ksi Panu Raipia on n\xc3\xa4ytellyt monissa tv-sarjoissa ja elokuvissa, viimeisimp\xc3\xa4n\xc3\xa4 komisario elokuvassa Leijonasyd\xc3\xa4n (ohjaus Dome Karukoski), viereisen p\xc3\xb6yd\xc3\xa4n asiakas Mielens\xc3\xa4pahoittaja (ohjaus Dome Karukoski), kirkkoherra tv-sarjassa Pirunpelto (ohjaus Jukka M\xc3\xa4kinen) ja Arto Kaistelvuo tv-sarjassa Pintaa syvemm\xc3\xa4lt\xc3\xa4 (ohjaus Jukka M\xc3\xa4kinen).\n_START_SECTION_\nKirjoittajana\n_START_PARAGRAPH_\nPanu Raipian kirjoittamia ja dramatisoimia n\xc3\xa4ytelmi\xc3\xa4 on kantaesitetty jo yli 20 kappaletta. Tunnetuimpia h\xc3\xa4nen teoksistaan ovat laulun\xc3\xa4ytelm\xc3\xa4 T\xc3\xa4n\xc3\xa4 iltana Georg Ots (v. 1995), K\xc3\xa4nkk\xc3\xa4r\xc3\xa4nkk\xc3\xa4 (v. 1996) sek\xc3\xa4 yhdess\xc3\xa4 Rauli Jokelinin kanssa kirjoitetut komediat Kuin tuhka tuuleen (2004), Hyv\xc3\xa4\xc3\xa4 syntym\xc3\xa4p\xc3\xa4iv\xc3\xa4\xc3\xa4, Vivian (2005) sek\xc3\xa4 Lekaa ja leivoksia (2009). Viimeisimpi\xc3\xa4 ovat kasarimusikaali Levottomat jalat (2013), kirkkon\xc3\xa4ytelm\xc3\xa4 Joulu -39 (2012), musiikkiseikkailu Aarresaari (2012), yhdess\xc3\xa4 Rauli Jokelinin kanssa kirjoitettu komedia Ei tolkun h\xc3\xa4iv\xc3\xa4\xc3\xa4 (2012) sek\xc3\xa4 yhdess\xc3\xa4 Anu Raipian kanssa kirjoitettu Tirkistely\xc3\xa4 (2013). Viimeisinp\xc3\xa4n\xc3\xa4 on valmistunut satun\xc3\xa4ytelm\xc3\xa4 Ransun Joulutarina. _NEWLINE_Raipia toimii my\xc3\xb6s juontajana, kouluttajana ja puhujana.\n_START_SECTION_\nHuomionosoitukset\n_START_PARAGRAPH_\nSuomen tasavallan presidentti on my\xc3\xb6nt\xc3\xa4nyt Panu Raipialle Suomen Leijonan ritarimerkin vuonna 2015. Suomen Yritt\xc3\xa4j\xc3\xa4t on my\xc3\xb6nt\xc3\xa4nyt h\xc3\xa4nelle yritt\xc3\xa4j\xc3\xa4ristin timanttiristin vuonna 2019 ja Suomen Teatterij\xc3\xa4rjest\xc3\xb6jen Keskusliitto hopeisen ansiomerkin vuonna 2011. Tammerkosken Yritt\xc3\xa4j\xc3\xa4t on palkinnut Panu Raipian vuoden yritt\xc3\xa4j\xc3\xa4n\xc3\xa4 2006. Vuonna 2018 Tampereen kaupunki my\xc3\xb6nsi Panu Raipialle I luokan kultaisen ansiomitalin.'